SVI วิ่งต่อ 17% ส่งซิกรายได้ปีนี้ทะลุ 2.4 หมื่นลบ. หลังโชว์กำไรปี 64 โต 105%  
SVI วิ่งต่อ 17% ส่งซิกรายได้ปี 65 โต 2.4 หมื่นลบ. รับแผนเพิ่มศักยภาพฐานการผลิตชิ้นส่วนอิเล็กทรอนิกส์ในกัมพูชาและไทยหลังปี 64 โชว์กำไรโต 105% แตะ 1.4 พันลบ. แจกปันผลหุ้นละ 0.23 บาท ขึ้น XD 5 พ.ค. 65
21 ก.พ. 2565

ผู้สื่อข่าวรายงานว่า วันนี้ (21 ก.พ. 2565) ราคาหุ้น บริษัท เอสวีไอ จำกัด (มหาชน) หรือ SVI ณ เวลา 10:41 น. อยู่ที่ระดับ 10.90 บาท บวกไป 1.55 บาท หรือขึ้นไป 16.58% โดยราคาหุ้นสูงสุดที่ระดับ 11.70 บาท และราคาต่ำสุดที่ระดับ 9.95 บาท ด้วยมูลค่าการซื้อขาย 964.28 ล้านบาท

โดยราคาหุ้น SVI ปรับตัวขึ้นอย่างต่อเนื่อง หลังจากนายกริช ลี้ถาวร ผู้บริหารด้านการเงิน SVI เปิดเผยว่า ผลการดำเนินงานปี 2565 บริษัทตั้งเป้าเติบโตรายได้ 24,000 ล้านบาท เพิ่มขึ้น 38% โดยมีแผนเชิงกลยุทธ์เพิ่มศักยภาพฐานการผลิตชิ้นส่วนอิเล็กทรอนิกส์ในกัมพูชาและไทยเป็นฐานการผลิตสินค้าที่มีวอลุ่มสูง ป้อนความต้องการในภาคอุตสาหกรรม 5G รองรับแผนขยายตลาดไปยังประเทศสหรัฐเพิ่มเติม จึงลงทุนเพิ่มพื้นที่ฐานการผลิตที่โรงงานกัมพูชาเป็น 35,000 ตารางเมตร จากเดิม 10,000 ตารางเมตร
ขณะที่ฐานการผลิตที่ประเทศสโลวาเกีย จะเพิ่มพื้นที่การผลิตเป็น 11,000 ตารางเมตร จากเดิม 6,500 ตารางเมตร รองรับการทำตลาดผลิตภัณฑ์ชิ้นส่วนอิเล็กทรอนิกส์ยานยนต์อัจฉริยะในภาคพื้นยุโรป
ขณะเดียวกัน ยังมุ่งบริหารจัดการด้านต้นทุนและซัพพลายเชนให้มีประสิทธิภาพอย่างต่อเนื่อง เพื่อบริหารความเสี่ยงจากการขาดแคลนชิปอิเล็กทรอนิกส์ที่เป็นแรงกดดันอุตสาหกรรมฯ และคาดว่าสถานการณ์ดังกล่าวจะคลี่คลายไปในทางที่ดีขึ้น หลังจากซัพพลายเออร์ผู้ผลิตชิปอิเล็กทรอนิกส์ลงทุนเพิ่มกำลังการผลิตและเริ่มทยอยเดินเครื่องจักรเชิงพาณิชย์ไปตั้งแต่ปีที่ผ่านมา คาดจะสามารถเดินเครื่องจักรเชิงพาณิชย์อย่างเต็มกำลังในครึ่งหลังปี 65 ซึ่งจะส่งผลให้ต้นทุนการผลิตลดลงและเพิ่มความสามารถการทำกำไรที่ดีให้แก่บริษัทฯ
โดยราคาหุ้น SVI ปรับตัวขึ้นอย่างต่อเนื่อง หลังจากผลการดำเนินงานปี 2564 สิ้นสุดวันที่ 31 ธันวาคม 2564 บริษัทมีกำไรสุทธิขยับขึ้นมาอยู่ที่ 1,407.62 ล้านบาท เพิ่มขึ้น 105.05% เมื่อเทียบกับงวดเดียวกันของปีก่อนมีกำไร 686.49 ล้านบาท โดยเป็นผลจากบริษัทมียอดขายในปี 2564 จำนวน 17,400 ล้านบาท เพิ่มขึ้น 2,177 ล้านบาท หรือ 13.9% โดยเติบโตจากอุปกรณ์สื่อสารโทรคมนาคมและระบบเครือข่ายไรสายสำหรับสื่อสาร ระบบควบคุมอุตสาหกรรม อุปกรณ์อิเล็กทรอนิกส์ยานยนต์ และอุปกรณืไมโครอิเล็กทรอนิกส์เป็นสำคัญ ในอนาคตกลุ่มต่างๆ เหล่านี้จะยังคงมีส่วนช่วยในการเติบโตของบริษัท เนื่องจากเป็นกลุ่มที่มีการเติบโตอย่างมีนัยสำคัญ
ขณะที่คณะกรรมการของ SVI อนุมัติให้จ่ายเงินปันผลสำหรับผลการดำเนินงานในปี 64 ที่ 0.23 บาทต่อหุ้น โดยกำหนดวันขึ้นเครื่องหมาย XD วันที่ 5 พ.ค.65 และกำหนดจ่ายเงินปันผลวันที่ 17 พ.ค.65